Feestyd-doendinge in Kimberley - Maroela Media
Feestyd-doendinge in Kimberley
Kimberley is nie juis een van Suid-Afrika se tradisionele vakansiebestemmings nie, maar 'n Desembervakansie in dié Noord-Kaapse stad hoef allermins vervelig te wees. Daar is meer as genoeg aktiwiteite om jou en die jongspan besig te hou dié feesseisoen.
Kimberley is 'n stad vol geskiedenis. Dis mos hiér waar die fortuinsoekers destyds in die grond vir diamante gegrawe het. Die somervakansie is sommer die ideale tyd om Kimberley se ryke geskiedenis te leer ken.
Jy kan wraggies nie die vakansie in Kimberley deurbing en nié die Groot Gat besoek nie. Dié gewilde toeriste-aantreklikheid is nie net 'n indrukwekkende besienswaardigheid nie, maar bied ook heelwat aktiwiteite. Besoekers kan kies tussen 'n verskeidenheid besigtigingstoere, 'n ondergrondse ervaring beleef, verskeie winkeltjies besoek, by die Diamond Dig & Skittle Alley 'n draai maak of by een van die lekker restaurante eet. Besoek die webwerf vir meer inligting.
As jy gedink het Kimberley is vaal, dink weer. Kamfersdam se honderde pienk flaminke is 'n onvergeetlike besienswaardigheid. Gaan kyk self! Klik hier vir meer inligting.
Hoe lui Bok van Blerk se liedjie? Oor die toekoms van ons volk en veg ons nie sal ons verdwyn.
By Magersfontein, by Magersfontein, by Magersfontein. Besoek die Magersfontein-slagveld in Kimberley vir 'n baie interessante stukkie geskiedenis. Besoek dié webwerf vir meer inligting.
Foto ter illutrasie (Foto: Unsplash)
Lus om so 'n bietjie fênsie te wees? Jy kan gedurende Desember by dié viersterhotel gaan aansit vir 'n besonderse koservaring. Besoek www.kimberleyanne.co.za vir meer inligting.
Wie geniet nié 'n wildbesigtigingsrit nie? Gaan ry deur die Mokala Nasionale Park om van ons land se mooiste wilde diere te sien waarna jy by die restaurant kan gaan stoom afblaas en oor die natuurreservaat uitkyk. Onthou jou verkyker! Besoek SANParke se webwerf vir meer inligting.
Lus om jou kultuurskoene so 'n bietjie af te stof? Wat van 'n besoek aan die William Humphreys-kunsgalery wat dateer van 1952. Besoek www.whag.co.za vir meer inligting.